[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 9.9.2010

COM(2010) 464 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τις δραστηριότητες του Ευρωπαϊκού Ταμείου Προσαρμογής στην Παγκοσμιοποίηση το 2009

ΕΚΘΕΣΗ ΤΗΣ ΕΠΙΤΡΟΠΗΣΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τις δραστηριότητες του Ευρωπαϊκού Ταμείου Προσαρμογής στην Παγκοσμιοποίηση το 2009

Περιεχόμενα

1. Εισαγωγή 4

2. Επισκόπηση των δραστηριοτήτων του ΕΤΠ κατά το 2009 4

3. Μέτρα που ελήφθησαν σε συνέχεια της ετήσιας έκθεσης του 2008 για τις δραστηριότητες του ΕΤΠ 5

Κανονισμός (ΕΚ) αριθ. 546/2009 για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ΕΤΠ 5

4. Ανάλυση των δραστηριοτήτων του ΕΤΠ κατά το 2009 5

4.1. Παραληφθείσες αιτήσεις 5

Πίνακας 1 — Παραληφθείσες αιτήσεις το 2009 6

4.1.1. Παραληφθείσες αιτήσεις ανά κράτος μέλος και τομέα 6

4.1.2. Παραληφθείσες αιτήσεις ανά ζητηθέν ποσό 7

4.1.3. Παραληφθείσες αιτήσεις ανά αριθμό εργαζομένων για τους οποίους ζητήθηκε βοήθεια 7

4.1.4. Παραληφθείσες αιτήσεις ανά ζητηθέν ποσό για κάθε εργαζόμενο 7

4.1.5. Παραληφθείσες αιτήσεις ανά κριτήριο παρέμβασης 7

4.2. Διευκόλυνση της λήψης αποφάσεων επί των αιτήσεων για το ΕΤΠ: νέα διαδικασία για την υποβολή προτάσεων στο Συμβούλιο και στο Ευρωπαϊκό Κοινοβούλιο 8

4.3. Χορηγηθείσες συνεισφορές 8

Πίνακας 2 — Λεπτομερή στοιχεία των χορηγηθεισών συνεισφορών το 2009 8

4.3.1. Προφίλ των εργαζομένων που επωφελούνται από τη βοήθεια του ΕΤΠ 9

Πίνακας 3 — Χορηγηθείσες συνεισφορές του ΕΤΠ το 2009: προφίλ των εργαζoμένων 9

4.3.2. Ενέργειες που χρηματοδοτήθηκαν από τη βοήθεια του ΕΤΠ 9

Πίνακας 4 — Χρηματοδοτηθείσες ενέργειες το 2009, κατανεμημένες με βάση την ταξινόμηση της EUROSTAT 10

4.3.3. Συμπληρωματικότητα με τις ενέργειες που χρηματοδοτούνται από τα διαρθρωτικά ταμεία, και κυρίως από το ΕΚΤ 10

4.4 Επιτευχθέντα αποτελέσματα μέσω του ΕΤΠ: τελικές εκθέσεις που παρελήφθησαντο 2009 σχετικά με την εκτέλεση των χρηματοδοτικών συνεισφορών 11

4.4.1. Τελικές εκθέσεις που παρελήφθησαν από τα κράτη μέλη 11

4.4.2. Περίληψη των ανακοινωθέντων αποτελεσμάτω 12

4.4.3. Καλές πρακτικές και διδάγματα που παρουσιάστηκαν στις τελικές εκθέσεις 12

Πίνακας 5 — Αναφερθέντα αποτελέσματα στις τελικές εκθέσεις που παρελήφθησαν το 2009 15

4.5. Δημοσιονομική έκθεση 16

4.5.1. Κονδύλια που συνεισέφερε το ΕΤΠ 16

4.5.2. Δαπάνες τεχνικής βοήθειας 17

Πίνακας 6 — Δαπάνες τεχνικής βοήθειας το 2009 17

4.5.3. Παρατυπίες που αναφέρθηκαν ή έκλεισαν 17

4.5.4. Κλείσιμο των χρηματοδοτικών συνεισφορών του ΕΤΠ 18

Πίνακας 7 — Υποθέσεις που έκλεισαν το 2009 18

4.5.5. Λοιπές επιστροφές 18

4.6. Δραστηριότητες τεχνικής βοήθειας που ανέλαβε η Επιτροπή 19

4.6.1. Πληροφόρηση και δημόσια προβολή 19

4.6.2. Συσκέψεις με τις εθνικές αρχές και τους κοινωνικούς εταίρους 20

5. Τάσεις 21

1. Εισαγωγη

Το Ευρωπαϊκό Ταμείο Προσαρμογής στην Παγκοσμιοποίηση («ΕΤΠ») συστάθηκε με τον κανονισμό (ΕΚ) αριθ.1927/2006[1] με σκοπό την επίδειξη αλληλεγγύης και την παροχή στήριξης προς τους εργαζομένους που απολύονται εξαιτίας σοβαρών διαρθρωτικών αλλαγών στη μορφή του παγκόσμιου εμπορίου. Σκοπός του Ταμείου είναι να αποτελέσει ένα μέσο για τον συγκερασμό του γενικού μακροπρόθεσμου οφέλους από το ανοιχτό εμπόριο στην ανάπτυξη και στην απασχόληση με τις βραχυπρόθεσμες αρνητικές συνέπειες που μπορεί να έχει η παγκοσμιοποίηση και ειδικά στην απασχόληση των πλέον ευάλωτων και με πολύ χαμηλή εξειδίκευση εργαζομένων.

Οι κανόνες τροποποιήθηκαν με τον κανονισμό (ΕΚ) αριθ. 546/2009 της 18ης Ιουνίου 2009 ώστε να ανταποκρίνονται πιο αποτελεσματικά στην παγκόσμια χρηματοπιστωτική και οικονομική κρίση (βλ. σημείο 3).

Στο άρθρο 16 του κανονισμού απαιτείται από την Επιτροπή να αποστέλλει στο Ευρωπαϊκό Κοινοβούλιο και στο Συμβούλιο, πριν από την 1η Ιουλίου κάθε έτους, ποσοτική και ποιοτική έκθεση σχετικά με τις δραστηριότητες του ΕΤΠ κατά το προηγούμενο έτος. Η έκθεση πρέπει να εστιάζεται κυρίως στα αποτελέσματα που επιτεύχθηκαν μέσω του ΕΤΠ και πρέπει, ειδικότερα, να περιλαμβάνει στοιχεία σχετικά με τις αιτήσεις που υποβλήθηκαν, τις αποφάσεις που εκδόθηκαν και τις ενέργειες που χρηματοδοτήθηκαν, περιλαμβανομένης και της συμπληρωματικότητάς τους με ενέργειες που χρηματοδοτήθηκαν από τα διαρθρωτικά ταμεία, και ιδίως από το Ευρωπαϊκό Κοινωνικό Ταμείο (ΕΚΤ), καθώς και σχετικά με το κλείσιμο των χρηματοδοτικών συνεισφορών. Πρέπει επίσης να παρέχει τεκμηριωμένα στοιχεία για τις αιτήσεις που απορρίφθηκαν λόγω έλλειψης επαρκών πιστώσεων ή μη επιλεξιμότητας.

2. Επισκοπηση των δραστηριοτητων του ΕΤΠ κατά το 2009

Το 2009 η Επιτροπή έλαβε 30 αιτήσεις για συνεισφορά του ΕΤΠ, ήτοι εξαπλάσιο αριθμό σε σχέση με το 2008. Λεπτομερή στοιχεία για τις αιτήσεις δίνονται στο σημείο 4 και στον πίνακα 1.

Η αρμόδια για τον προϋπολογισμό αρχή έλαβε 10 αποφάσεις για κινητοποίηση του ΕΤΠ το 2009. Οκτώ από αυτές αφορούσαν αιτήσεις του 2009 και δύο αφορούσαν αιτήσεις που είχαν παραληφθεί στα τέλη του 2008. Λεπτομερή στοιχεία για τις χορηγηθείσες συνεισφορές παρατίθενται στο σημείο 4 και στους πίνακες 2, 3 και 4.

Η Επιτροπή παρέλαβε εννέα τελικές εκθέσεις για την εκτέλεση των συνεισφορών του ΕΤΠ το 2009. Λεπτομερή στοιχεία για τα επιτευχθέντα αποτελέσματα δίνονται στο σημείο 4 και στον πίνακα 5.

Επιπλέον, διεκπεραιώθηκε το κλείσιμο τεσσάρων συνεισφορών του ΕΤΠ που είχαν χορηγηθεί σε προηγούμενα έτη. Παρασχέθηκε τεχνική βοήθεια με πρωτοβουλία της Επιτροπής (άρθρο 8 παράγραφος 1 του κανονισμού για το ΕΤΠ). Λεπτομερή στοιχεία δίνονται στα σημεία 4.5 και 4.6, καθώς και στους πίνακες 6 και 7.

3. Μέτρα που ελήφθησαν σε συνέχεια της Ετήσιας Εκθεσης του 2008 για τις δραστηριότητες του ΕΤΠ

Κανονισμός (ΕΚ) αριθ. 546/2009 για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ΕΤΠ[2]

Η Επιτροπή, στο ευρωπαϊκό σχέδιο για την ανάκαμψη της οικονομίας που δημοσίευσε στις 26 Νοεμβρίου 2008 [3], δήλωσε ότι θα επανεξετάσει τους κανόνες του ΕΤΠ ώστε η Ευρωπαϊκή Ένωση να μπορέσει να βοηθήσει τους εργαζομένους που πλήττονται από την παγκόσμια χρηματοπιστωτική και οικονομική κρίση και να επιληφθεί του θέματος που αφορά τις μακροπρόθεσμες εργασιακές προοπτικές τους. Τρεις εβδομάδες αργότερα, έπειτα από ανάλυση των προσδοκιών και των αναγκών των κύριων ενδιαφερόμενων μερών του ΕΤΠ (εκπρόσωποι των κρατών μελών και των οργανώσεων των κοινωνικών εταίρων σε εθνικό και ευρωπαϊκό επίπεδο), εξέδωσε πρόταση τροποποίησης του κανονισμού για το ΕΤΠ[4], η οποία περιλάμβανε τις ακόλουθες σημαντικές διατάξεις:

- μείωση του ελάχιστου αριθμού απολύσεων για την υποβολή αίτησης από 1.000 απολυμένους εργαζόμενους σε 500,

- παράταση της περιόδου εκτέλεσης από 12 σε 24 μήνες,

- αύξηση του ποσοστού συγχρηματοδότησης από το 50% στο 75%[5],

- προσωρινή παρέκκλιση ώστε οι εργαζόμενοι που απολύονται εξαιτίας της κρίσης να κρίνονται επιλέξιμοι για παροχή στήριξης, υπό την προϋπόθεση ότι οι αιτήσεις που βασίζονται σε αυτό το κριτήριο θα έχουν υποβληθεί πριν από το τέλος του 20105.

Με βάση την πρόταση της Επιτροπής, ο τροποποιημένος κανονισμός για το ΕΤΠ, δηλ. ο κανονισμός (ΕΚ) αριθ. 546/2009, εκδόθηκε στις 18 Ιουνίου 2009.

4. Αναλυση των Δραστηριοτητων του ΕΤΠ κατά το 2009

4.1. Παραληφθείσες αιτήσεις

Οι 30 αιτήσεις που παρέλαβε η Επιτροπή το 2009 (βλ. πίνακα 1) δείχνουν μεγάλη αύξηση σε σύγκριση με τα δύο προηγούμενα έτη, ενώ 28 αιτήσεις παρελήφθησαν μέσα σε μόλις οκτώ μήνες (από τον Μάιο έως τον Δεκέμβριο του 2009, δηλ. από τότε που τροποποιήθηκε ο κανονισμός για το ΕΤΠ και έως το τέλος του έτους), μεγάλη διαφορά σε σύγκριση με τις 14 αιτήσεις που παρελήφθησαν μέσα σε 24 μήνες το 2007 και το 2008[6].

Οι αιτήσεις υποβλήθηκαν από 13 κράτη μέλη, αφορούσαν 29.021 απολυμένους εργαζόμενους και ζητούσαν από το ΕΤΠ ένα συνολικό ποσό ύψους 166.581.220 ευρώ. Οι 28 αιτήσεις που υποβλήθηκαν από τον Μάιο του 2009 και μετά καλύπτονταν από τους νέους κανόνες (δηλ. 65% ποσοστό χρηματοδότησης, 24μηνη περίοδος κ.λπ.).

Καμία αίτηση δεν απορρίφθηκε το 2009. Μία αίτηση ανακλήθηκε και συνεπώς δεν περιλαμβάνεται στις στατιστικές.

Πίνακας 1 — Παραληφθείσες αιτήσεις το 2009

[pic]

4.1.1. Παραληφθείσες αιτήσεις ανά κράτος μέλος και τομέα

Οι 30 παραληφθείσες αιτήσεις υποβλήθηκαν από 13 κράτη μέλη και αφορούσαν 17 τομείς[7]:

Αυστρία (μία αίτηση: αυτοκινητοβιομηχανία), Βέλγιο (δύο αιτήσεις: κλωστοϋφαντουργία), Βουλγαρία (μία αίτηση: βασικά μέταλλα), Γαλλία (μία αίτηση: αυτοκινητοβιομηχανία), Γερμανία (δύο αιτήσεις: κινητά τηλέφωνα, αυτοκινητοβιομηχανία), Δανία (δύο αιτήσεις: μηχανολογικός/ηλεκτρονικός εξοπλισμός), Ιρλανδία (τρεις αιτήσεις: ηλ. υπολογιστές, κρυσταλλοποιία, συντήρηση αεροσκαφών), Ισπανία (δύο αιτήσεις: κεραμοποιία, ξυλουργικά είδη), Ιταλία (μία αίτηση: οικιακές συσκευές), Κάτω Χώρες (οκτώ αιτήσεις: κατασκευές, τυπογραφία, εκδόσεις), Λιθουανία (τέσσερις αιτήσεις: οικιακές συσκευές, είδη επίπλωσης, κατασκευές, είδη ένδυσης), Πορτογαλία (δύο αιτήσεις: κλωστοϋφαντουργία, ηλεκτρονικός εξοπλισμός), Σουηδία (μία αίτηση: αυτοκινητοβιομηχανία).

4.1.2. Παραληφθείσες αιτήσεις ανά ζητηθέν ποσό

Το κράτος μέλος που υποβάλει αίτηση για στήριξη από το ΕΤΠ πρέπει να σχεδιάσει ένα συντονισμένο σύνολο μέτρων που να ανταποκρίνεται με τον καλύτερο δυνατό τρόπο στα χαρακτηριστικά των δικαιούχων εργαζομένων, καθώς και να αποφασίσει το ύψος της συνεισφοράς που θα ζητήσει. Ο κανονισμός για το ΕΤΠ δεν προτείνει ούτε περιορίζει το συνολικό ύψος της ζητούμενης συνεισφοράς, αλλά η αξιολόγηση της αίτησης από την Επιτροπή ενδέχεται να εγείρει ζητήματα που οδηγούν το κράτος μέλος στο να αναθεωρήσει το προτεινόμενο σύνολο εξατομικευμένων υπηρεσιών, μεταβάλλοντας έτσι το ζητούμενο ποσό.

Οι συνεισφορές που ζητήθηκαν από το ΕΤΠ το 2009 κυμάνθηκαν από 258.164 ευρώ έως 56.385.144 ευρώ (μέσος όρος 5.552.707 ευρώ).

4.1.3. Παραληφθείσες αιτήσεις ανά αριθμό εργαζομένων για τους οποίους ζητήθηκε βοήθεια

Ο αριθμός των εργαζομένων που αφορούν τα μέτρα τα οποία προτάθηκαν για συγχρηματοδότηση από το ΕΤΠ ήταν 29.021 άτομα (30 αιτήσεις), κυμαινόμενος από 111 έως 3.582 εργαζόμενους (μέσος όρος 967 εργαζόμενοι). Τρεις αιτήσεις αφορούσαν περισσότερους από 2.000 εργαζόμενους, επτά αιτήσεις αφορούσαν από 1.000 έως 2.000 εργαζόμενους και 20 αιτήσεις αφορούσαν λιγότερους από 1.000 εργαζόμενους.

Ο αριθμός των εργαζόμενων που πλήττονται από τις απολύσεις και ο αριθμός που προορίζεται να λάβει στήριξη από το ΕΤΠ μπορεί να είναι διαφορετικοί εάν το αιτούν κράτος μέλος έχει αποφασίσει να επικεντρώσει τη βοήθειά του, π.χ., σε εκείνους που αντιμετωπίζουν εξαιρετική δυσκολία στο να παραμείνουν στην αγορά εργασίας και/ή σε εκείνους που έχουν τη μεγαλύτερη ανάγκη για βοήθεια.

4.1.4. Παραληφθείσες αιτήσεις ανά ζητηθέν ποσό για κάθε εργαζόμενο

Τα προτεινόμενα ποσά ανά εργαζόμενο το 2009 κυμάνθηκαν από ελαφρώς πάνω από 500 ευρώ έως πάνω από 15.700 ευρώ (κατά μέσο όρο 5.740 ευρώ ανά εργαζόμενο).

Σύμφωνα με τον κανονισμό, επαφίεται στο αιτούν κράτος μέλος να προτείνει τη δέσμη εξατομικευμένων υπηρεσιών για τους απολυμένους εργαζόμενους για τους οποίους προορίζεται η βοήθεια. Το ζητούμενο ποσό ανά θιγόμενο εργαζόμενο μπορεί, επομένως, να ποικίλλει ανάλογα με τη σοβαρότητα της απόλυσης, την κατάσταση της πληττόμενης αγοράς εργασίας, τις προσωπικές περιστάσεις των εργαζομένων για τους οποίους προορίζεται η βοήθεια, τα μέτρα που έχει ήδη λάβει το κράτος μέλος, καθώς και το κόστος παροχής των υπηρεσιών στο οικείο κράτος μέλος ή στην οικεία περιφέρεια.

4.1.5. Παραληφθείσες αιτήσεις ανά κριτήριο παρέμβασης

24 από τις υποβληθείσες αιτήσεις (το 80%) αφορούσαν τη στήριξη εργαζόμενων που απολύθηκαν ως άμεσο αποτέλεσμα της παγκόσμιας χρηματοπιστωτικής και οικονομικής κρίσης (άρθρο 1α του τροποποιημένου κανονισμού), ενώ οι υπόλοιπες έξι αιτήσεις (το 20%) υποβλήθηκαν με βάση τις μεγάλες διαρθρωτικές αλλαγές στη μορφή του παγκόσμιου εμπορίου λόγω παγκοσμιοποίησης .

11 αιτήσεις έγιναν με βάση το άρθρο 2 στοιχείο α) του κανονισμού για το ΕΤΠ και 13 αιτήσεις έγιναν με βάση το άρθρο 2 στοιχείο β). Από τις έξι αιτήσεις που παρέπεμπαν στο άρθρο 2 στοιχείο γ) (σε όλες γινόταν αναφορά σε «εξαιρετικές περιστάσεις»), οι μισές ανέφεραν ότι δεν τηρούνταν πλήρως οι όροι του άρθρου 2 στοιχείο α), ενώ οι άλλες μισές ανέφεραν ότι δεν τηρούνταν πλήρως οι όροι του άρθρου 2 στοιχείο β).

4.2. Διευκόλυνση της λήψης αποφάσεων επί των αιτήσεων για το ΕΤΠ: νέα διαδικασία για την υποβολή προτάσεων στο Συμβούλιο και στο Ευρωπαϊκό Κοινοβούλιο

Προς τα τέλη του 2009, η διαδικασία λήψης αποφάσεων για το ΕΤΠ απλουστεύθηκε. Η Επιτροπή κατάργησε ένα από τα απαιτούμενα στάδια συγχωνεύοντας δύο διαδικασίες σε μία, για την οποία είναι συναρμόδιοι οι Επίτροποι Απασχόλησης και Προϋπολογισμού. Το αποτέλεσμα είναι ότι οι προτάσεις προς την αρμόδια για τον προϋπολογισμό αρχή περιλαμβάνουν την αξιολόγηση της αίτησης από την Επιτροπή με τη μορφή αιτιολογικής έκθεσης. Με την κίνηση αυτή αναμένεται ότι αφενός η διαδικασία θα επισπευσθεί κατά 22 ημέρες κατά μέσο όρο, και αφετέρου οι συζητήσεις στο Ευρωπαϊκό Κοινοβούλιο και στο Συμβούλιο θα είναι ομαλότερες και πιο διαφανείς.

4.3. Χορηγηθείσες συνεισφορές

Το 2009, η αρμόδια για τον προϋπολογισμό αρχή έλαβε 10 αποφάσεις για χρησιμοποίηση του ΕΤΠ με σκοπό τη συγχρηματοδότηση ενεργητικών μέτρων πολιτικής για την αγορά εργασίας (βλ. πίνακες 2, 3 και 4). Οι αποφάσεις αυτές αφορούσαν οκτώ αιτήσεις που υποβλήθηκαν το 2009 και δύο αιτήσεις που είχαν παραληφθεί στα τέλη Δεκεμβρίου του 2008.

Οι χορηγηθείσες συνεισφορές αφορούσαν 10.938 απολύσεις σε οκτώ κράτη μέλη, με συνολικές πληρωμές από το ΕΤΠ ύψους 52.349.047 ευρώ (το 10,5% του μέγιστου ετήσιου ποσού που διατίθεται για το ΕΤΠ). Το μέσο ποσό ανά εργαζόμενο ήταν 4.786 ευρώ. Οι έξι από τις 10 εγκριθείσες αιτήσεις υποβλήθηκαν από την 1η Μαΐου 2009 και εξής, δηλ. υπάγονταν στους νέους κανόνες.

Η αρμόδια για τον προϋπολογισμό αρχή δεν απέρριψε καμία από τις προτάσεις που της υπέβαλε η Επιτροπή για χρηματοδότηση από το ΕΤΠ.

Πίνακας 2 — Λεπτομερή στοιχεία των χορηγηθεισών συνεισφορών το 2009

[pic]

4.3.1. Προφίλ των εργαζομένων που επωφελούνται από τη βοήθεια του ΕΤΠ

Το προφίλ των δικαιούχων εργαζόμενων (φύλο, υπηκοότητα ΕΕ/εκτός ΕΕ, ηλικιακή ομάδα, κατάσταση υγείας/φυσικής ικανότητας) αναλύεται στον πίνακα 3.

Πίνακας 3 — Χορηγηθείσες συνεισφορές του ΕΤΠ το 2009 : προφίλ των εργαζoμένων

[pic]

4.3.2. Ενέργειες που χρηματοδοτήθηκαν από τη βοήθεια του ΕΤΠ

Το άρθρο 3 του κανονισμού 1927/2006 προβλέπει ότι το ΕΤΠ μπορεί να συγχρηματοδοτήσει μόνο ενεργητικά μέτρα στην αγορά εργασίας που αποσκοπούν στο να βοηθήσουν απολυμένους εργαζόμενους να επανενταχθούν στην απασχόληση. Επιπλέον, αναφέρει ότι το ΕΤΠ μπορεί να χρηματοδοτεί δραστηριότητες του κράτους μέλους για προετοιμασία, διαχείριση, πληροφόρηση, δημοσιότητα και έλεγχο σχετικά με τη χρησιμοποίηση της χρηματοδότησης (τεχνική βοήθεια).

Τα εγκριθέντα μέτρα στις 10 συνεισφορές του ΕΤΠ που χορηγήθηκαν κατά το 2009 με στόχο την επανένταξη 10.938 απολυμένων εργαζόμενων στην αγορά εργασίας αφορούσαν κυρίως κατάρτιση και επανακατάρτιση, αποζημιώσεις κατά τη διάρκεια κατάρτισης ή άλλων ενεργητικών μέτρων στην αγορά εργασίας, επιδόματα κατάρτισης και βοήθεια κατά την αναζήτηση εργασίας και διαχείριση ατομικής περίπτωσης.

Η κατανομή του εκτιμώμενου κόστους των προτεινόμενων ενεργειών, μαζί με την τεχνική βοήθεια, παρατίθεται στον πίνακα 4.

Πίνακας 4 — Χρηματοδοτηθείσες ενέργειες το 2009, κατανεμημένες με βάση την ταξινόμηση της EUROSTAT[8]

Παρεμβάσεις πολιτικής για την αγορά εργασίας (ΠΑΕ) με βάση την ταξινόμηση της EUROSTAT | Εκτιμώμενο κόστος ΕΤΠ + ΚΜ (ευρώ) | % του συνόλου |

Υπηρεσίες ΠΑΕ | 12 954 880 |

1 | Ατομική βοήθεια για αναζήτηση εργασίας & διαχείριση περίπτωσης και υπηρεσίες γενικής πληροφόρησης (επαγγελματικός προσανατολισμός, πιστοποίηση δεξιοτήτων, ατομικά σχέδια δράσης κ.λπ., καθώς και υπηρεσίες ανοιχτής πληροφόρησης για τους ζητούντες εργασία) | 9 406 680 | 10,91% |

Επιδόματα αναζήτησης εργασίας | 174 600 | 0,20% |

Επιδόματα κινητικότητας | 2 528 400 | 2,93% |

Λοιπά επιδόματα (π.χ. προγράμματα μαθητείας) | 845 200 | 0,98% |

Μέτρα ΠΑΕ | 69 664 315 |

2 | Κατάρτιση και επανακατάρτιση | 35 806 540 | 41,51% |

Επιδόματα κατάρτισης | 12 579 650 | 14,58% |

Αποζημιώσεις κατά τη διάρκεια κατάρτισης ή άλλων ενεργητικών μέτρων στην αγορά εργασίας | 13 077 200 | 15,16% |

3 | Εκ περιτροπής απασχόληση και επιμερισμός θέσης εργασίας | Μ/Δ | Μ/Δ |

4 | Κίνητρα απασχόλησης και πρόσληψης | 2 577 500 | 2,99% |

5 | Υποστηριζόμενη απασχόληση και επανεκπαίδευση | 281 600 | 0,33% |

6 | Άμεση δημιουργία θέσεων εργασίας | 594 000 | 0,69% |

7 | Πρωτοβουλίες έναρξης δραστηριότητας για προώθηση της επιχειρηματικότητας | 4 747 825 | 5,50% |

Τεχνική βοήθεια (άρθρο 3 του κανονισμού 1927/2006) | 3 635 200 | 4,21% |

Σύνολο | 86 254 395 | 100% |

4.3.3. Συμπληρωματικότητα με τις ενέργειες που χρηματοδοτούνται από τα διαρθρωτικά ταμεία, και κυρίως από το ΕΚΤ

Το ΕΤΠ συστάθηκε για να αυξήσει την απασχολησιμότητα και να εξασφαλίσει ταχεία επανένταξη στην αγορά εργασίας μέσω ενεργητικών μέτρων στην αγορά εργασίας, συμπληρώνοντας έτσι το ΕΚΤ, το κυριότερο μέσο της ΕΕ σε αυτό τον τομέα. Η συμπληρωματικότητά τους έγκειται στην ικανότητά τους να αντιμετωπίζουν τα ζητήματα αυτά μέσα από δύο διαφορετικά χρονικά πρίσματα, δηλαδή ενώ το ΕΤΠ παρέχει εξατομικευμένη βοήθεια σε απολυμένους εργαζόμενους ανταποκρινόμενο σε μια συγκεκριμένη υπόθεση μαζικών απολύσεων σε ευρωπαϊκή κλίμακα, το ΕΚΤ υποστηρίζει στρατηγικούς, μακροπρόθεσμους στόχους (π.χ. αύξηση του ανθρώπινου κεφαλαίου, διαχείριση της αλλαγής) μέσω πολυετών προγραμμάτων. Έχοντας λάβει υπόψη τον κοινωνικό αντίκτυπο της τρέχουσας χρηματοπιστωτικής και οικονομικής κρίσης, η λειτουργία και των δύο Ταμείων τροποποιήθηκε το 2009 έπειτα από πρόταση της Επιτροπής, προκειμένου να τους δοθεί η δυνατότητα να αντιδρούν με μεγαλύτερη ευελιξία στις επιπτώσεις της κρίσης.

Το αποφασιστικό κριτήριο είναι η δυνατότητα των διαθέσιμων μέσων και μέτρων να βοηθήσουν αποτελεσματικά τους εργαζόμενους. Το περιεχόμενο της «συντονισμένης δέσμης εξατομικευμένων υπηρεσιών» που πρόκειται να συγχρηματοδοτηθεί από το ΕΤΠ πρέπει να είναι ισορροπημένο σε σχέση με άλλες ενέργειες και συμπληρωματικό ως προς αυτές. Αυτό σημαίνει ότι οι ενέργειες του ΕΤΠ πρέπει να υπερβαίνουν κατά πολύ τους συνήθεις κύκλους μαθημάτων που θα ήταν σε κάθε περίπτωση διαθέσιμοι στους εργαζόμενους. Από την άλλη πλευρά, τα κράτη μέλη δεν υποχρεούνται ουδόλως να επινοήσουν εντελώς νέες ενέργειες. Οι προτεινόμενες υπηρεσίες για συγχρηματοδότηση από το ΕΤΠ μπορεί να υπάρχουν ήδη. Η πρακτική του ΕΤΠ είναι να προτείνει ένα μείγμα υπηρεσιών που περιλαμβάνει ενέργειες οι οποίες είναι εντελώς νέες, είναι νέες για τους δικαιούχους εργαζόμενους ή προτείνονται σε αυτούς με νέους συνδυασμούς, καθώς και ενέργειες στις οποίες δεν θα είχαν κανονικά πρόσβαση (π.χ. κατάρτιση 2ου ή 3ου επιπέδου).

Ένα καλό παράδειγμα επιτυχημένης συμπληρωματικότητας μεταξύ του ΕΚΤ και του ΕΤΠ είναι η υπόθεση της Nokia (EGF/2009/002) που υποβλήθηκε από τη Γερμανία. Στην αίτηση γινόταν διάκριση ανάμεσα στη δέσμη του ΕΤΠ και σε μια αρχική δέσμη ενεργητικών μέτρων στην αγορά εργασίας, τα οποία χρηματοδοτήθηκαν από το ΕΚΤ και από δημόσια και ιδιωτική συγχρηματοδότηση σε εθνικό επίπεδο. Η αρχική δέσμη που συγχρηματοδοτήθηκε από το ΕΚΤ περιλάμβανε τη σύσταση εταιρείας μετακίνησης ( Transfergesellschaft ) και μέτρα για σύνταξη ατομικού προφίλ, επαγγελματικό προσανατολισμό, ατομική συμβουλευτική, καθοδήγηση για την εύρεση εργασίας και βραχυπρόθεσμα προσόντα σύμφωνα με τις κατευθυντήριες γραμμές του Ομοσπονδιακού Γραφείου Απασχόλησης για το ΕΚΤ. Η δέσμη ενεργητικών μέτρων του ΕΤΠ στην αγορά εργασίας διαμορφώθηκε ως συμπλήρωμα στη δέσμη του ΕΚΤ που περιγράφηκε ανωτέρω, εξασφαλίζοντας έτσι τη συμπληρωματικότητα με τα υπόλοιπα μέτρα σε εθνικό, περιφερειακό και τοπικό επίπεδο.

Ένα άλλο είδος επιτυχημένης συμπληρωματικότητας αποτυπώνεται στην υπόθεση της εταιρείας Volvo (EGF/2009/007) που υπέβαλε η Σουηδία. Οι εργαζόμενοι που, αντί να απολυθούν, επανακαταρτίστηκαν για να αναλάβουν νέα καθήκοντα μέσα στην ίδια εταιρεία, έλαβαν στήριξη που συγχρηματοδοτήθηκε από το ΕΚΤ, ενώ αυτοί που απολύθηκαν έλαβαν βοήθεια μέσα από τη συντονισμένη δέσμη εξατομικευμένων υπηρεσιών του ΕΤΠ.

Τα κράτη μέλη μερίμνησαν για την αποφυγή διπλής χρηματοδότησης από ενωσιακά χρηματοδοτικά μέσα, όπως απαιτείται με το άρθρο 6 παράγραφος 5 του κανονισμού για το ΕΤΠ.

4.4 Επιτευχθέντα αποτελέσματα μέσω του ΕΤΠ: τελικές εκθέσεις που παρελήφθησαν το 2009 σχετικά με την εκτέλεση των χρηματοδοτικών συνεισφορών

Η κύρια πηγή πληροφόρησης σχετικά με τα αποτελέσματα που επιτεύχθηκαν μέσω του ΕΤΠ είναι οι τελικές εκθέσεις που υποβάλλουν τα κράτη μέλη δυνάμει του άρθρου 15 του οικείου κανονισμού.

4.4.1. Τελικές εκθέσεις που παρελήφθησαν από τα κράτη μέλη

Το 2009 η Επιτροπή παρέλαβε εννέα τελικές εκθέσεις, έξι για αιτήσεις που είχαν υποβληθεί το 2007 και τρεις για αιτήσεις που είχαν υποβληθεί το 2008 (βλ. πίνακα 5).

4.4.2. Περίληψη των ανακοινωθέντων αποτελεσμάτων

Οι εννέα τελικές εκθέσεις έδειξαν ότι, στο τέλος της περιόδου εκτέλεσης, είχαν εξεύρει νέες θέσεις εργασίας 3.717 εργαζόμενοι (το 40,1%). Οι υπόλοιποι ήταν άνεργοι (2.219 άτομα/24%) ή άεργοι (893 άτομα/9,6%) ή τα κράτη μέλη δεν γνωστοποίησαν το καθεστώς απασχόλησης στο οποίο βρίσκονταν (2.439 άτομα/26,3%).

4.4.3. Καλές πρακτικές και διδάγματα που παρουσιάστηκαν στις τελικές εκθέσεις

Εκτός από το ποσοστό επιτυχίας όσον αφορά την επανένταξη στην απασχόληση, τα κράτη μέλη ανέφεραν ότι οι συνεισφορές του ΕΤΠ έδωσαν στα κράτη μέλη τη δυνατότητα να εντατικοποιήσουν τη βοήθειά τους για τους απολυμένους εργαζόμενους και να παρατείνουν τη διάρκεια της στήριξης πέρα από το χρονικό διάστημα που θα ήταν εφικτό χωρίς τη συνεισφορά του ΕΤΠ. Ορισμένα κράτη μέλη (Φινλανδία, Μάλτα, Πορτογαλία) ήταν της άποψης ότι η περίοδος εκτέλεσης, 12μηνη σε όλες αυτές τις υποθέσεις, δεν ήταν επαρκής, ιδίως για τα μέτρα προώθησης της επιχειρηματικότητας και των νεοσύστατων επιχειρήσεων.

Σε αυτή τη φάση, τα λεπτομερή αποτελέσματα δεν μπορούν να αναλυθούν κατά φύλο, ηλικιακή ομάδα, μορφωτικό επίπεδο, υπηκοότητα κ.λπ. Αυτό θα γίνει για κάθε υπόθεση χωριστά στο μέλλον και θα περιληφθεί επίσης στην ενδιάμεση αξιολόγηση του ΕΤΠ.

EGF/2007/004 Perlos/Φινλανδία

Από τους 921 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 56,9% ήταν και πάλι σε εργασία στο τέλος της περιόδου εκτέλεσης. Η κατάρτιση για νέες θέσεις εργασίας με προοπτική για το μέλλον ήταν σημαντικό όφελος, όχι μόνο για τους εργαζόμενους αλλά και για την περιφέρεια γενικά, η οποία είναι απομακρυσμένη και απειλείται με πληθυσμιακή ερήμωση. Αναπτύχθηκε και διατηρήθηκε ένα ευρύ δίκτυο ενδιαφερόμενων μερών, το οποίο υποστήριξε τους απολυμένους εργαζόμενους και τους βοήθησε να επιστρέψουν στην εργασία γρηγορότερα. Η έγκαιρη συνεργασία με την Επιτροπή έδωσε τη δυνατότητα να σχεδιαστεί ένα πιο φιλόδοξο σύνολο μέτρων για τους εργαζόμενους από αυτό που θα ήταν σε διαφορετική περίπτωση εφικτό. Η τελική έκθεση περιλάμβανε ανάλυση SWOT (δυνατά και αδύνατα σημεία, ευκαιρίες και απειλές) της υπόθεσης, η οποία μπορεί να είναι χρήσιμη για τον σχεδιασμό μελλοντικών υποθέσεων. Τα μέτρα που συγχρηματοδότησε το ΕΤΠ έδωσαν στις αρχές της Βόρειας Καρελίας τη δυνατότητα να καταρτίσουν σχέδια έκτακτης ανάγκης για μελλοντικές απολύσεις μεγάλης κλίμακας.

EGF/2007/006 Πεδεμόντιο/Ιταλία

Από τους 1.298 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 48,9% ήταν και πάλι σε εργασία στο τέλος της περιόδου εκτέλεσης (περιλαμβανομένων και 5 ατόμων που δημιούργησαν δικές τους επιχειρήσεις). Η επαγγελματική κατάσταση του υπόλοιπου 51,1% δεν γνωστοποιήθηκε. Η παρέμβαση έδωσε ιδιαίτερη προσοχή στα κίνητρα για τις γυναίκες και τους εργαζόμενους ηλικίας άνω των 55 ετών προκειμένου να συμμετάσχουν και να μην αποχωρήσουν από την αγορά εργασίας. Μεγάλο ποσοστό εργαζόμενων άνω των 40 ετών κατάφερε να βρει νέα απασχόληση, ενώ και το ποσοστό επανένταξης εργαζόμενων μεγαλύτερης ηλικίας στην απασχόληση που επιτεύχθηκε με αυτά τα μέτρα ήταν ιδιαίτερα μεγάλο για την περιοχή. Χάρη στην επανακατάρτιση, οι εργαζόμενοι μετακινήθηκαν από τον κλάδο της κλωστοϋφαντουργίας σε άλλους, πιο ανταγωνιστικούς, παραγωγικούς κλάδους.

EGF/2007/005 Σαρδηνία/Ιταλία

Από τους 1.044 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, οι ιταλικές αρχές ανέφεραν ότι το 6,2% ήταν και πάλι σε εργασία μετά το πέρας της περιόδου εκτέλεσης (περιλαμβανομένου και 1 ατόμου που δημιούργησε δική του επιχείρηση). Η επαγγελματική κατάσταση του υπόλοιπου 93,8% δεν γνωστοποιήθηκε.

EGF/2007/007 Λομβαρδία/Ιταλία

Από τους 1.215 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 45,8% ήταν και πάλι σε εργασία στο τέλος της περιόδου εκτέλεσης. Η επαγγελματική κατάσταση του υπόλοιπου 54,2% δεν γνωστοποιήθηκε.

EGF/2008/001 Τοσκάνη/Ιταλία

Από τους 1.352 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 65,6% ήταν και πάλι σε εργασία στο τέλος της περιόδου εκτέλεσης (περιλαμβανομένων και 2 ατόμων που δημιούργησαν δική τους επιχείρηση), ενώ το 26% ήταν άνεργοι ή άεργοι. Η επαγγελματική κατάσταση του υπόλοιπου 8% δεν γνωστοποιήθηκε.

Για τις ανωτέρω τρεις υποθέσεις, οι ιταλικές αρχές θα υποβάλουν περισσότερες πληροφορίες ώστε να μπορέσει η Επιτροπή να αντλήσει συμπεράσματα σχετικά με την επιτυχία των παρεμβάσεων του ΕΤΠ.

EGF/2007/008 Κλωστοϋφαντουργία/Μάλτα

Από τους 672 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 65,5% ήταν και πάλι σε εργασία στο τέλος της περιόδου εκτέλεσης (περιλαμβανομένων και 24 ατόμων που δημιούργησαν δική τους επιχείρηση). Χάρη στην παρέμβαση, οι θιγόμενοι εργαζόμενοι έλαβαν πιο εξατομικευμένη βοήθεια για να επανενταχθούν στην αγορά εργασίας. Κατά συνέπεια, τους βοήθησε επίσης να αντιμετωπίσουν λιγότερες κοινωνικές και οικονομικές δυσκολίες. Η Μάλτα έκρινε ότι ο επαγγελματικός προσανατολισμός ήταν πολύ χρήσιμος, αφού έδωσε σε πολλούς εργαζόμενους που αγνοούσαν την ύπαρξη ευκαιριών απασχόλησης σε άλλους κλάδους τη δυνατότητα να εξετάσουν το ενδεχόμενο απασχόλησής τους έξω από τον κλάδο της κλωστοϋφαντουργίας. Οι περισσότεροι εργαζόμενοι είχαν περιορισμένες μεταβιβάσιμες δεξιότητες, και έτσι η μισθολογική επιδότηση ενθάρρυνε τους εργοδότες να τους δώσουν ευκαιρίες απασχόλησης. Η χρήση του προγράμματος επιχορηγήσεων για νεοσύστατες επιχειρήσεις θεωρήθηκε επίσης επίτευγμα.

EGF/2007/010 Λισαβόνα-Αλεντέζου/Πορτογαλία

Από τους 558 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 19,5% ήταν και πάλι σε εργασία στο τέλος της περιόδου εκτέλεσης (περιλαμβανομένων και 11 ατόμων που δημιούργησαν δική τους επιχείρηση). Αυτό το αρκετά χαμηλό ποσοστό πρέπει να αξιολογηθεί σε συνάρτηση με τα διαρθρωτικά προβλήματα του κλάδου της αυτοκινητοβιομηχανίας, τα οποία προϋπήρχαν της παγκόσμιας χρηματοπιστωτικής και οικονομικής κρίσης και επιδεινώθηκαν εξαιτίας της. Το τελευταίο τρίμηνο του 2008, όταν έληξαν τα μέτρα, οι ταξινομήσεις νέων αυτοκινήτων στην Ευρώπη μειώθηκαν κατά μέσο όρο σε ποσοστό 20%[9]. Παρά τις δυσμενείς αυτές συνθήκες, η αναγνώριση ατομικών δεξιοτήτων και τα προγράμματα επικύρωσης για εκείνους τους εργαζόμενους που είχαν ελάχιστα μορφωτικά προσόντα προσέφεραν στους ίδιους ένα καλύτερο ξεκίνημα για την εύρεση νέας εργασίας. Τα μέτρα του ΕΤΠ συμπληρώθηκαν επωφελώς με άλλα μέτρα, μεταξύ των οποίων και ορισμένα που συγχρηματοδοτήθηκαν από το Ευρωπαϊκό Κοινωνικό Ταμείο.

EGF/2008/002 Delphi/Ισπανία

Από τους 1.589 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 10,7% ήταν και πάλι σε εργασία στο τέλος της περιόδου εκτέλεσης (περιλαμβανομένων και 8 ατόμων που δημιούργησαν δική τους επιχείρηση). Σύμφωνα με την τελική έκθεση, αυτό το χαμηλό ποσοστό πρέπει να αξιολογηθεί σε συνάρτηση με την ταχεία επιδείνωση της αγοράς εργασίας στην Ανδαλουσία κατά την περίοδο εκείνη. Τον Φεβρουάριο του 2009, όταν έληξε η περίοδος εκτέλεσης, η απασχόληση ήταν λιγότερη κατά 6,6% σε σχέση με τον Φεβρουάριο του 2008. Οι ισπανικές αρχές συνέχισαν να παρέχουν μέτρα κατάρτισης για συγκεκριμένες στοχευόμενες ομάδες, χρησιμοποιώντας τα δικά τους μέσα, έως τις 31 Ιουλίου 2009. Έτσι, παρά το δυσμενές οικονομικό περιβάλλον, έως τα τέλη Ιουλίου του 2009 υπήρχαν καλές προοπτικές επανένταξης στην αγορά εργασίας για περίπου 600 από τους απολυμένους εργαζόμενους της εταιρείας Delphi.

EGF/2008/003 Alytaus Tekstile/Λιθουανία

Από τους 619 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, το 53,3% ήταν και πάλι σε εργασία μετά το πέρας της περιόδου εκτέλεσης (περιλαμβανομένων και 11 ατόμων που δημιούργησαν δική τους επιχείρηση).

Πίνακας 5 — Αναφερθέντα αποτελέσματα στις τελικές εκθέσεις που παρελήφθησαν το 2009

[pic]

4.5. Δημοσιονομική έκθεση

4.5.1. Κονδύλια που συνεισέφερε το ΕΤΠ

Κατά τη διάρκεια του 2009, η αρμόδια για τον προϋπολογισμό αρχή χορήγησε 10 συνεισφορές υποστήριξης από το ΕΤΠ, συνολικού ποσού 52.349.047 ευρώ, το οποίο αντιστοιχεί στο 10,5% του μέγιστου ετήσιου ποσού που είναι διαθέσιμο (πίνακας 2). Και οι 10 πληρωμές προήλθαν από τον προϋπολογισμό του 2009, μολονότι έξι από αυτές εκταμιεύτηκαν στις αρχές του 2010.

Σύμφωνα με το άρθρο 28 της διοργανικής συμφωνίας της 17ης Μαΐου 2006[10], με την οποία θεσπίστηκε το δημοσιονομικό πλαίσιο του ΕΤΠ, το ΕΤΠ δεν μπορεί να υπερβεί το μέγιστο ετήσιο ποσό των 500 εκατομμυρίων ευρώ, το οποίο μπορεί να προέλθει από τα τυχόν περιθώρια που υπάρχουν κάτω από το συνολικό ανώτατο όριο δαπανών του προηγούμενου έτους και/ή από ακυρωθείσες πιστώσεις ανάληψης υποχρεώσεων από τα προηγούμενα δύο έτη, εξαιρουμένων όσων σχετίζονται με τον τομέα 1Β του δημοσιονομικού πλαισίου. Επιπλέον, σύμφωνα με το άρθρο 12 του κανονισμού για το ΕΤΠ, τουλάχιστον το 25% του μέγιστου ετήσιου ποσού πρέπει να παραμένει διαθέσιμο την 1η Σεπτεμβρίου κάθε έτους για την κάλυψη αναγκών που θα προκύψουν έως το τέλος του έτους.

Οι πιστώσεις ανάληψης υποχρεώσεων για τα κονδύλια που χορηγήθηκαν το 2009 μεταφέρθηκαν από το αποθεματικό στον κωδικό του προϋπολογισμού για το ΕΤΠ. Η τακτική που ακολουθήθηκε το 2009 για τις πιστώσεις πληρωμών ήταν να αντλούνται από τον προϋπολογισμό του ΕΚΤ λόγω της «εγγύτητας πολιτικών», δεδομένου ότι οι ετήσιες ανάγκες για το ΕΤΠ ανέρχονταν μέχρι σήμερα μόλις στο περίπου 1% των πόρων για πληρωμές του ΕΚΤ. Προκειμένου να αποφευχθεί η σύγχυση ως προς τη χρήση των δημοσιονομικών πόρων στο πλαίσιο των διαφόρων μέσων, η Επιτροπή άρχισε το 2009 να αναζητά εναλλακτικούς τρόπους για την άντληση των πιστώσεων πληρωμών όπου αυτό είναι εφικτό και εύλογο και όπου δεν υπάρχει κανείς κίνδυνος καθυστέρησης στη διεκπεραίωση του αιτήματος για μεταφορά.

Υπάρχουν διάφοροι λόγοι που εξηγούν γιατί το 2009 χρησιμοποιήθηκε μόνο το 10,5% του μέγιστου ετήσιου ποσού που ήταν διαθέσιμο. Μόνο 13 κράτη μέλη υπέβαλαν αίτηση για υποστήριξη από το ΕΤΠ και η όλη διαδικασία, από τη σύνταξη της αίτησης στην επεξεργασία της και έως την ανακοίνωση της τελικής απόφασης από την αρμόδια για τον προϋπολογισμό αρχή, μπορεί να είναι χρονοβόρα και περίπλοκη. Ανάμεσα στους λόγους για να μην υποβληθεί αίτηση για υποστήριξη από το ΕΤΠ είναι και οι εξής: κράτη μέλη που προτιμούν να χρησιμοποιήσουν το ΕΚΤ, ιδίως σε περιπτώσεις όπου το ποσοστό παρέμβασης του ΕΚΤ είναι μεγαλύτερο από το ποσοστό του ΕΤΠ, δυσκολία εξεύρεσης εθνικής συμπληρωματικής χρηματοδότησης στο μέσον του οικονομικού έτους, έλλειψη προσωπικού σε κεντρικό επίπεδο και έλλειψη πείρας στις διαδικασίες του ΕΤΠ, μεγάλες περίοδοι οικονομικής αβεβαιότητας εν αναμονή της απόφασης της αρμόδιας για τον προϋπολογισμό αρχής, και πολιτική απόφαση να μην χρησιμοποιηθεί το ΕΤΠ. Υπάρχουν επίσης στοιχεία που δείχνουν ότι ορισμένα κράτη μέλη ανέμεναν να τεθεί σε ισχύ ο τροποποιημένος κανονισμός για το ΕΤΠ προτού υποβάλουν τις αιτήσεις τους.

Με την απόκτηση περισσότερης πείρας, τα κράτη μέλη θα μπορούν στο μέλλον να συντάσσουν και να υποβάλλουν αιτήσεις για το ΕΤΠ με πιο απρόσκοπτο τρόπο. Εκφράζεται επίσης η ελπίδα ότι οι απλουστευμένες διαδικασίες αξιολόγησης και λήψης αποφάσεων που εισήχθησαν προς τα τέλη του 2009 (βλ. σημείο 4.2) θα βοηθήσουν να καταστεί το ΕΤΠ πιο αποδοτικό.

4.5.2. Δαπάνες τεχνικής βοήθειας

Σύμφωνα με το άρθρο 8 παράγραφος 1 του κανονισμού για το ΕΤΠ, έως και το 0,35% των διαθέσιμων δημοσιονομικών πόρων για το έτος (το πολύ 1,75 εκατομμύρια ευρώ) μπορεί να διατεθεί με τη μορφή τεχνικής βοήθειας (με πρωτοβουλία της Επιτροπής) για δραστηριότητες όπως πληροφόρηση, διοικητική και τεχνική υποστήριξη, παρακολούθηση, λογιστικό έλεγχο, επιθεώρηση και δραστηριότητες αξιολόγησης που είναι αναγκαίες για την εφαρμογή του κανονισμού για το ΕΤΠ. Το 2009 διατέθηκε ποσό 690.000 ευρώ για τεχνική βοήθεια[11] και οι σχετικές δραστηριότητες απαριθμούνται στον πίνακα 6. Χρησιμοποιήθηκε ο κωδικός του προϋπολογισμού για την τεχνική βοήθεια του ΕΤΠ (04.010414).

Δεν χρησιμοποιήθηκαν τα υπόλοιπα 1.060.000 ευρώ που ήταν εξ ορισμού διαθέσιμα για τεχνική βοήθεια κατά τη διάρκεια του έτους.

Πίνακας 6 — Δαπάνες τεχνικής βοήθειας το 2009

Τεχνική βοήθεια 2009 Περιγραφή και ποσά προταθέντα από την Επιτροπή | Δαπανηθέντα κονδύλια |

σε ευρώ | σε ευρώ |

Πληροφόρηση (π.χ. δικτυακός τόπος, εκδόσεις και οπτικοακουστικές δραστηριότητες) | 160 000 | 67 069,39 |

Διοικητική και τεχνική υποστήριξη - Συσκέψεις των αρμοδίων επικοινωνίας για θέματα ΕΤΠ - Ανταλλαγή βέλτιστων πρακτικών μεταξύ των κρατών μελών (δραστηριότητες δικτύωσης) | 70 000 160 000 | 40 200,00 99 539,48 |

Αξιολόγηση (προπαρασκευαστικές δραστηριότητες για την ενδιάμεση αξιολόγηση του ΕΤΠ, όπως ορίζεται στο άρθρο 17 παράγραφος 1 στοιχείο α) του κανονισμού για το ΕΤΠ) | 300 000 | 0 ευρώ (αυτές οι δραστηριότητες θα διεξαχθούν το 2010) |

Παρακολούθηση, λογιστικός έλεγχος & επιθεώρηση: δεν χρησιμοποιήθηκε καμία συνεισφορά για αυτές τις κατηγορίες (οι λογιστικοί έλεγχοι που πραγματοποιήθηκαν το 2009, χρηματοδοτήθηκαν από άλλες πηγές πόρων της Ευρωπαϊκής Επιτροπής) |

Σύνολο | 690 000 | 206 808,87 |

4.5.3. Παρατυπίες που αναφέρθηκαν ή έκλεισαν

Το 2009 δεν αναφέρθηκαν στην Επιτροπή παρατυπίες στο πλαίσιο του κανονισμού για το ΕΤΠ. Το 2009 δεν έκλεισαν παρατυπίες στο πλαίσιο του κανονισμού για το ΕΤΠ.

4.5.4. Κλείσιμο των χρηματοδοτικών συνεισφορών του ΕΤΠ

Στο άρθρο 15 παράγραφος 2 του κανονισμού για το ΕΤΠ ορίζονται οι διαδικασίες για το κλείσιμο των χρηματοδοτικών συνεισφορών του ΕΤΠ. Οι τέσσερις πρώτες συνεισφορές του ΕΤΠ έκλεισαν το 2009 ως εξής:

Πίνακας 7 — Υποθέσεις που έκλεισαν το 2009

(όλα τα ποσά σε ευρώ) | EGF/2007/001 Peugeot / Γαλλία | EGF/2007/003 BenQ / Γερμανία | EGF/2007/004 Perlos / Φινλανδία | EGF/2007/008 Malta textiles / Μάλτα |

Ημερομηνία αίτησης | 9/03/2007 | 27/06/2007 | 18/07/2007 | 12/09/2007 |

Έτος έγκρισης από την αρμόδια για τον προϋπολογισμό αρχή | 2007 | 2007 | 2007 | 2008 |

Προθεσμία τελικής έκθεσης | 8/09/2008 | 26/12/2008 | 17/01/2009 | 11/03/2009 |

Ημερομηνία επιστολής κλεισίματος | 18/11/2009 | 01/09/2009 | 01/09/2009 | 25/06/2009 |

Χορηγηθείσα συνεισφορά του ΕΤΠ (50%) | 2 558 250 | 12 766 150 | 2 028 538 | 681 207 |

Πιστοποιηθέν μερίδιο του ΕΤΠ επί των πραγματικών δαπανών (50%), όπως δηλώθηκε στις τελικές εκθέσεις | 2 353 583 | 10 273 723 | 1 321 253 | 318 920 |

Μη δαπανηθέντα κονδύλια που επιστράφηκαν στην Επιτροπή το 2009 | 204 667 | 2 492 427 | 707 285 | 362 287 |

Το συνολικό ποσό των μη δαπανηθέντων κονδυλίων από τον προϋπολογισμό του 2009 που επιστράφηκαν στην Επιτροπή για αυτές τις τέσσερις υποθέσεις ανέρχεται σε 3.766.666 ευρώ .

Υπάρχουν διάφοροι λόγοι για τους οποίους τα κράτη μέλη δεν χρησιμοποίησαν το σύνολο των χορηγηθεισών συνεισφορών του ΕΤΠ. Αν και τα κράτη μέλη ενθαρρύνονται να κάνουν ρεαλιστικές εκτιμήσεις προϋπολογισμού για την προτεινόμενη συντονισμένη δέσμη εξατομικευμένων υπηρεσιών, ενδέχεται να μην χρειαστούν όλοι οι ζητούμενοι πόροι κατά τη διάρκεια εκτέλεσης των μέτρων. Σε ορισμένες περιπτώσεις, ο αριθμός των εργαζόμενων που χρήζουν βοήθειας μπορεί να έχει υπερεκτιμηθεί (δηλ. ο αριθμός των εργαζόμενων που είναι ικανοί να εξεύρουν νέες θέσεις εργασίας χωρίς την υποστήριξη του ΕΤΠ μπορεί να είναι μεγαλύτερος από ό,τι υπολογίστηκε αρχικά), ορισμένοι εργαζόμενοι μπορεί να προτιμούν μέτρα μικρότερου κόστους αντί για μέτρα μεγαλύτερου κόστους, ή ορισμένοι μπορεί να συμμετέχουν σε κάποιο μέτρο για μικρότερη χρονική περίοδο από την αρχικά αναμενόμενη επειδή βρίσκουν στο μεταξύ νέα εργασία. Οι καθυστερήσεις στην έναρξη εκτέλεσης των μέτρων μπορεί να είναι ακόμα ένας λόγος που εξηγεί τις χαμηλότερες δαπάνες. Η κατάρτιση του προϋπολογισμού των μέτρων και η πρόβλεψη της συμμετοχής εργαζόμενων από τα κράτη μέλη αναμένεται ότι θα βελτιωθούν με την απόκτηση πείρας.

4.5.5. Λοιπές επιστροφές

Επιπροσθέτως προς τα επιστραφέντα ποσά που εμφαίνονται στον πίνακα 7, μία συνεισφορά του ΕΤΠ που χορηγήθηκε το 2007 επιστράφηκε ολόκληρη στην Επιτροπή. Πρόκειται για ένα ποσό 1.258.030 ευρώ για την αίτηση EGF/2007/002 (Renault), η οποία ανακλήθηκε από τις γαλλικές αρχές το 2009. Επιπλέον, οι γερμανικές αρχές εισέπραξαν 1.588,55 ευρώ σε τόκους, ένα ποσό το οποίο και επέστρεψαν στην Επιτροπή.

4.6. Δραστηριότητες τεχνικής βοήθειας που ανέλαβε η Επιτροπή

4.6.1. Πληροφόρηση και δημόσια προβολή

Ιστοσελίδα στο διαδίκτυο

Σύμφωνα με το άρθρο 9 του κανονισμού για το ΕΤΠ, η Επιτροπή είναι υποχρεωμένη να «δημιουργ[ήσει] ιστοσελίδα στο διαδίκτυο, που διατίθεται σε όλες τις κοινοτικές γλώσσες, για την παροχή ενημέρωσης σχετικά με το ΕΤΠ και καθοδήγηση σχετικά με την υποβολή αιτήσεων, καθώς και τ[ων] πλέον πρόσφατ[ων] στοιχεί[ων] για τις αιτήσεις που γίνονται δεκτές ή που απορρίπτονται, τονίζοντας τον ρόλο της αρμόδιας για τον προϋπολογισμό αρχής.»

Σύμφωνα με τις απαιτήσεις του άρθρου 9, η ιστοσελίδα του ΕΤΠ ( http://ec.europa.eu/egf ) που δημιούργησε η Επιτροπή είναι διαθέσιμη σε 22 ενωσιακές γλώσσες (όλες πλην ιρλανδικών). Το 2009 η ιστοσελίδα αναδιοργανώθηκε για να βελτιωθεί η ευχέρεια πλοήγησης των χρηστών.

Άμεσο αποτέλεσμα αυτών των βελτιώσεων το 2009 ήταν να αυξηθεί ο αριθμός των επισκεπτών και των σελίδων που δέχθηκαν επίσκεψη κατά 120% και 138% αντιστοίχως. Ο δικτυακός τόπος του ΕΤΠ κατέγραψε 195.768 σελίδες που διαβάστηκαν από 83.719 επισκέπτες.

Μαγνητοσκοπημένο δελτίο Τύπου (VNR)

Ένα μαγνητοσκοπημένο δελτίο Τύπου (VNR) διανεμήθηκε στα ραδιοτηλεοπτικά μέσα και των 27 κρατών μελών. Αναπαράχθηκε σε 28 πρώτες μεταδόσεις (σε 19 τηλεοπτικούς σταθμούς, 8 ραδιοφωνικούς σταθμούς και 1 διαδικτυακή εφημερίδα) σε 9 κράτη μέλη (BE, DE, ES, FR, IE, IT, MT, RO και SI) και 3 χώρες εκτός ΕΕ (Μαυροβούνιο, Ρωσία και Κονγκό). Τις μεταδόσεις παρακολούθησε ένα κοινό τουλάχιστον 7.164.750[12] ατόμων.

Ευρωβαρόμετρο

Η ειδική έκδοση του Ευρωβαρόμετρου για την «Απασχόληση και κοινωνική πολιτική στην Ευρώπη» (Ιούνιος 2009) περιλάμβανε μία ερώτηση για το ΕΤΠ η οποία είχε ήδη τεθεί και στο Ευρωβαρόμετρο αριθ. 70 (Οκτώβριος 2008) με σκοπό την παρακολούθηση της επίγνωσης για την ύπαρξη του Ταμείου.

Στην ερώτηση « Έχετε ποτέ ακούσει ή διαβάσει κάτι σχετικό με το Ευρωπαϊκό Ταμείο Προσαρμογής στην Παγκοσμιοποίηση που προσφέρει στήριξη στα θύματα της παγκοσμιοποίησης; » υπήρχε η δυνατότητα επιλογής μίας από τις ακόλουθες απαντήσεις :

«Ναι, και γνωρίζω πολλά για αυτό», ή

«Ναι, αλλά δεν γνωρίζω πολλά για αυτό», ή

«Όχι, δεν έχω ακούσει ή διαβάσει ποτέ κάτι σχετικό με αυτό».

Τα αποτελέσματα του 2009 δείχνουν μια ελαφρά βελτίωση του βαθμού στον οποίο είναι γνωστό το Ταμείο σε σύγκριση με το προηγούμενο έτος, καθώς σε όλη την ΕΕ το 26% των ερωτηθέντων είχαν ακούσει για το ΕΤΠ, ενώ το 4% εξ αυτών δήλωσαν ότι γνωρίζουν πολλά για αυτό. Το 71% των ερωτηθέντων απάντησαν ότι δεν είχαν ακούσει ποτέ για το ΕΤΠ — αυτό το ποσοστό παραμένει υψηλό και δεν βελτιώθηκε σε σύγκριση με το προηγούμενο έτος.

Λοιπές προωθητικές ενέργειες που αναλήφθηκαν το 2009

Το 2009 κυκλοφόρησε μια σειρά από αφίσες για το ΕΤΠ σε διάφορα μεγέθη και σε όλες τις γλώσσες της ΕΕ αλλά και στα κινεζικά, τουρκικά, αραβικά και ούρντου. Διανεμήθηκαν 57.000 αντίγραφα στα δημόσια γραφεία απασχόλησης σε όλη την ΕΕ και στο κοινό.

Το τεύχος Μαρτίου 2009 του «Social Agenda» (κοινωνική ατζέντα), του περιοδικού της Επιτροπής για την απασχόληση και τις κοινωνικές υποθέσεις, κάλυψε με θέμα του τόσο το ΕΤΠ όσο και το Ευρωπαϊκό Κοινωνικό Ταμείο ως μέσα που μπορούν να βοηθήσουν στην απάμβλυνση των επιπτώσεων της χρηματοπιστωτικής και οικονομικής κρίσης στην αγορά εργασίας.

Η Επιτροπή εξέτασε το ενδεχόμενο χρήσης και άλλων διαύλων διάδοσης για την ανάρτηση πληροφοριών σχετικά με το ΕΤΠ, π.χ. το τμήμα «Social Europe» (Κοινωνική Ευρώπη) του Facebook.

4.6.2. Συσκέψεις με τις εθνικές αρχές και τους κοινωνικούς εταίρους

H τέταρτη σύσκεψη της «ομάδας ειδικών για τους αρμόδιους επικοινωνίας σε θέματα του Ευρωπαϊκού Ταμείου Προσαρμογής στην Παγκοσμιοποίηση», που αποτελείται από εκπροσώπους των κρατών μελών, πραγματοποιήθηκε στις 9 Ιουλίου 2009 στις Βρυξέλλες.

Στις 11 Δεκεμβρίου 2009 πραγματοποιήθηκε στη Μάλτα ένα σεμινάριο δικτύωσης του ΕΤΠ σχετικά με την εκτέλεση του ΕΤΠ στα κράτη μέλη με σκοπό να συζητηθεί η εκτέλεση και να αναδειχθούν τόσο οι καλές πρακτικές όσο και τα εναπομένοντα ζητήματα και προβλήματα. Το σεμινάριο αποδείχθηκε εξαιρετικά χρήσιμο.

5. Τασεισ

Καθώς μεγαλώνει ο αριθμός υποθέσεων του ΕΤΠ, είναι διαθέσιμα περισσότερα δεδομένα για τον προσδιορισμό των τάσεων στις αιτήσεις και για τον σχηματισμό μιας συνολικής εικόνας ως προς την κατεύθυνση των ενεργειών του Ταμείου. Επί του παρόντος, η Επιτροπή χρησιμοποιεί δεδομένα για τα έτη 2007, 2008, 2009 και για μέρος του 2010, και μπορούν ήδη να δοθούν ορισμένα παραδείγματα με βάση αυτό το υλικό. Τα δεδομένα που περιλαμβάνονται στα τρία κατωτέρω διαγράμματα αφορούν 57 αιτήσεις που παρελήφθησαν έως τις 30/04/2010.

Διάγραμμα 1: Αριθμός δικαιούχων εργαζόμενων ανά κράτος μέλος

[pic]

Η Ιταλία έρχεται πρώτη στον κατάλογο των κρατών μελών με ένα σύνολο 8.300 εργαζόμενων για τους οποίους ζητήθηκε βοήθεια, ενώ η Τσεχική Δημοκρατία και η Βουλγαρία ζήτησαν βοήθεια για περίπου 650 εργαζόμενους η καθεμία.

Διάγραμμα 2: Αριθμός δικαιούχων εργαζόμενων ανά τομέα

[pic]

Οι θιγόμενοι τομείς είναι κατά πρώτο και κύριο λόγο ο κλάδος της αυτοκινητοβιομηχανίας, με πάνω από 12.000 δικαιούχους εργαζόμενους, ακολουθούμενος από την κλωστοϋφαντουργία με πάνω από 11.000 εργαζόμενους[13].

Διάγραμμα 3: Μέσο ποσό στήριξης του ΕΤΠ ανά τομέα

[pic]

Στο διάγραμμα 3 φαίνεται η μέση στήριξη του ΕΤΠ ανά εργαζόμενο στους διάφορους τομείς. Οι εργαζόμενοι στους τομείς «συντήρηση αεροσκαφών» και «βασικά μέταλλα» έλαβαν τα μεγαλύτερα κατά μέσο όρο ποσά στήριξης από το ΕΤΠ (περίπου 10.000 ευρώ ανά εργαζόμενο), ενώ ακολουθεί ο κλάδος της αυτοκινητοβιομηχανίας (σχεδόν 8.000 ευρώ ανά εργαζόμενο) και ο κλάδος του μηχανολογικού/ηλεκτρονικού εξοπλισμού (πάνω από 7.000 ευρώ ανά εργαζόμενο). Οι τομείς «είδη ένδυσης», «κατασκευές», «είδη επίπλωσης» και «λιανικό εμπόριο» έχουν τα χαμηλότερα κατά μέσο όρο ποσά (περίπου 1.000 ευρώ ανά εργαζόμενο).

Οι ενδιαφερόμενοι αναγνώστες θα βρουν περισσότερα αποτελέσματα και τάσεις στο «Statistical portrait of the EGF (στατιστικό πορτρέτο του ΕΤΠ) 2007-2010», το οποίο θα είναι διαθέσιμο κατόπιν σχετικού αιτήματος μέσω του δικτυακού τόπου του ΕΤΠ (http//ec.europa.eu/egf) από το καλοκαίρι του 2010.

Παράρτημα 1

Αυτοκινητοβιομηχανία (NACE: Κατασκευή μηχανοκίνητων οχημάτων, ρυμουλκούμενων και ημιρυμουλκούμενων οχημάτων, αριθ. αναφ. 29) |

Αριθ. | ΚΜ | Υπόθεση |

EGF/2007/001 | FR | Peugeot |

EGF/2007/010 | PT | Λισαβόνα-Αλεντέζου |

EGF/2008/002 | ES | DELPHI |

EGF/2008/004 | ES | Καστίλη και Λεόν |

EGF/2009/007 | SE | Volvo |

EGF/2009/009 | AT | Στυρία |

EGF/2009/013 | DE | Karmann |

EGF/2009/019 | FR | Renault |

EGF/2010/002 | ES | Καταλωνία |

EGF/2010/004 | PL | Βοεβοδάτο Wielkopolskie |

Κλωστοϋφαντουργία (NACE: Παραγωγή κλωστοϋφαντουργικών υλών, αριθ. αναφ. 13) |

Αριθ. | ΚΜ | Υπόθεση |

EGF/2007/005 | IT | Σαρδηνία |

EGF/2007/006 | IT | Πεδεμόντιο |

EGF/2007/007 | IT | Λομβαρδία |

EGF/2008/001 | IT | Τοσκάνη |

EGF/2008/003 | LT | Alytaus tekstilė |

EGF/2008/005 | ES | Καταλωνία |

EGF/2009/001 | PT | Βόρεια Πορτογαλία/Κεντρική Πορτογαλία |

EGF/2009/004 | BE | Ανατολική-Δυτική Φλάνδρα |

EGF/2009/005 | BE | Λιμβούργο |

EGF/2010/009 | ES | Βαλένθια |

Κινητά τηλέφωνα (NACE: Κατασκευή ηλεκτρονικών υπολογιστών, ηλεκτρονικών και οπτικών προϊόντων, αριθ. αναφ. 26) |

Αριθ. | ΚΜ | Υπόθεση |

EGF/2007/003 | DE | BenQ |

EGF/2007/004 | FI | Perlos |

EGF/2009/002 | DE | Nokia |

Είδη ένδυσης (NACE: Κατασκευή ειδών ενδυμασίας, αριθ. αναφ. 14) |

Αριθ. | ΚΜ | Υπόθεση |

EGF/2007/008 | MT | Textiles |

EGF/2009/018 | LT | Είδη ένδυσης |

EGF/2010/003 | ES | Γαλικία |

EGF/2010/014 | SI | Mura |

Οικιακές συσκευές (NACE: Κατασκευή ηλεκτρικού εξοπλισμού, αριθ. αναφ. 27) |

Αριθ. | ΚΜ | Υπόθεση |

EGF/2009/006 | IT | Όμιλος Merloni |

EGF/2009/010 | LT | AB Snaige |

Μηχανολογικός/ηλεκτρονικός εξοπλισμός (NACE: Κατασκευή μηχανημάτων και ειδών εξοπλισμού, αριθ. αναφ. 28) |

Αριθ. | ΚΜ | Υπόθεση |

EGF/2009/015 | DK | Όμιλος Danfoss |

EGF/2009/031 | DK | Linak |

EGF/2010/001 | DK | Βόρεια Γιουτλάνδη |

EGF/2010/006 | PL | H.Cegielski-Πόζναν |

EGF/2010/013 | PL | Βοεβοδάτο Podkarpackie |

Τυπογραφία (NACE: Εκτυπώσεις και αναπαραγωγή προεγγεγραμμένων μέσων, αριθ. αναφ. 18) |

Αριθ. | ΚΜ | Υπόθεση |

EGF/2009/026 | NL | Βόρεια Ολλανδία και Ουτρέχτη |

EGF/2009/027 | NL | Βόρεια Βραβάνδη και Νότια Ολλανδία |

EGF/2009/028 | NL | Λιμβούργο |

EGF/2009/029 | NL | Χέλντερλαντ και Οβεράισελ |

EGF/2009/030 | NL | Ντρέντε |

Ηλ. υπολογιστές (NACE: Κατασκευή ηλεκτρονικών υπολογιστών, ηλεκτρονικών και οπτικών προϊόντων, αριθ. αναφ. 26) |

Αριθ. | ΚΜ | Υπόθεση |

EGF/2009/008 | IE | Dell |

Ηλεκτρονικός εξοπλισμός (NACE: Κατασκευή ηλεκτρονικών υπολογιστών, ηλεκτρονικών και οπτικών προϊόντων, αριθ. αναφ. 26) |

Αριθ. | ΚΜ | Υπόθεση |

EGF/2009/023 | PT | Qimonda |

EGF/2010/008 | AT | AT&S |

EGF/2010/011 | NL | NXP Semiconductors |

Κεραμοποιία (NACE: Παραγωγή άλλων μη μεταλλικών ορυκτών προϊόντων, αριθ. αναφ. 23) |

Αριθ. | ΚΜ | Υπόθεση |

EGF/2009/014 | ES | Βαλένθια |

Κατασκευές (NACE: Κατασκευή κτιρίων, αριθ. αναφ. 41) |

Αριθ. | ΚΜ | Υπόθεση |

EGF/2009/011 | NL | Heijmans |

EGF/2009/017 | LT | Κατασκευές |

Βασικά μέταλλα (NACE: Παραγωγή βασικών μετάλλων, αριθ. αναφ. 24) |

Αριθ. | ΚΜ | Υπόθεση |

EGF/2009/022 | BG | Kremitkovtsi AD |

EGF/2010/007 | AT | Στυρία-Κάτω Αυστρία |

Συντήρηση αεροσκαφών (NACE: Επισκευή και εγκατάσταση μηχανημάτων και εξοπλισμού, αριθ. αναφ. 33) |

Αριθ. | ΚΜ | Υπόθεση |

EGF/2009/021 | IE | SR Technics |

Εκδόσεις (NACE: Εκδοτικές δραστηριότητες, αριθ. αναφ. 58) |

Αριθ. | ΚΜ | Υπόθεση |

EGF/2009/024 | NL | Βόρεια Ολλανδία και Νότια Ολλανδία |

EGF/2009/025 | NL | Βόρεια Βραβάνδη |

Είδη επίπλωσης (NACE: Κατασκευή επίπλων, αριθ. αναφ. 31) |

Αριθ. | ΚΜ | Υπόθεση |

EGF/2009/016 | LT | Είδη επίπλωσης |

Λιανικό εμπόριο (NACE: Λιανικό εμπόριο, εκτός από το εμπόριο μηχανοκίνητων οχημάτων και μοτοσυκλετών, αριθ. αναφ. 47) |

Αριθ. | ΚΜ | Υπόθεση |

EGF/2010/010 | CZ | Unilever |

Χονδρεμπόριο (NACE: Χονδρικό εμπόριο, εκτός από το εμπόριο μηχανοκίνητων οχημάτων και μοτοσυκλετών, αριθ. αναφ. 46) |

Αριθ. | ΚΜ | Υπόθεση |

EGF/2010/012 | NL | Βόρεια Ολλανδία ΤΠΕ |

Κρυσταλλοποιία (NACE: Παραγωγή άλλων μη μεταλλικών ορυκτών προϊόντων, αριθ. αναφ. 23) |

Αριθ. | ΚΜ | Υπόθεση |

EGF/2009/012 | IE | Waterford Crystal |

Ξυλουργικά είδη (NACE: Βιομηχανία ξύλου και κατασκευή προϊόντων από ξύλο και φελλό, εκτός από τα έπιπλα, αριθ. αναφ. 16) |

Αριθ. | ΚΜ | Υπόθεση |

EGF/2009/020 | ES | Καστίλη - Λα Μάντσα |

Πέτρα/μάρμαρο (δομικά υλικά) (NACE: Παραγωγή άλλων μη μεταλλικών ορυκτών προϊόντων, αριθ. αναφ. 23) |

Αριθ. | ΚΜ | Υπόθεση |

EGF/2010/005 | ES | Βαλένθια |

[1] Κανονισμός (ΕΚ) αριθ. 1927/2006, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση (ΕΕ L 406 της 30.12.2006, σ.1), όπως διορθώθηκε στην ΕΕ L 48 της 22.2.2008, σ. 82 για όλες τις γλώσσες και στην ΕΕ L 202 της 31.7.2008, σ. 74 μόνο για την αγγλική γλώσσα.

[2] Κανονισμός (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ευρωπαϊκού ταμείου προσαρμογής στην παγκοσμιοποίηση (ΕΕ L 167 της 29.6.2009).

[3] Ανακοίνωση της Επιτροπής προς το Ευρωπαϊκό Συμβούλιο με θέμα «Ένα ευρωπαϊκό σχέδιο για την ανάκαμψη της οικονομίας», COM(2008) 800 τελικό της 26.11.2008.

[4] Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ευρωπαϊκού ταμείου προσαρμογής στην παγκοσμιοποίηση, COM(2008) 867 της 16.12.2008.

[5] Ο τροποποιητικός κανονισμός, όπως εκδόθηκε από το Ευρωπαϊκό Κοινοβούλιο και το Συμβούλιο το 2009 (ΕΕ L 167 της 29.6.2009), προβλέπει προσωρινή αύξηση του ποσοστού συγχρηματοδότησης από 50% σε 65% (και όχι 75% όπως προτάθηκε) έως το τέλος της παρέκκλισης λόγω κρίσης, το οποίο ορίζεται στις 31 Δεκεμβρίου 2011 .

[6] Εννέα αιτήσεις το 2007 και πέντε το 2008 (μία ανακληθείσα αίτηση που επανυποβλήθηκε αργότερα υπολογίστηκε μόνο μία φορά. Πρόκειται για την EGF/2008/002 Delphi/ES).

[7] Τυπογραφία (5), Αυτοκινητοβιομηχανία (4), Κλωστοϋφαντουργία (3), Κατασκευές (2), Οικιακές συσκευές (2), Μηχανολογικός/ηλεκτρονικός εξοπλισμός (2), Εκδόσεις (2), Κινητά τηλέφωνα (1), Ηλ. υπολογιστές (1), Κρυσταλλοποιία (1), Κεραμοποιία (1), Είδη επίπλωσης (1), Ξυλουργικά είδη (1), Βασικά μέταλλα (1), Ηλεκτρονικός εξοπλισμός (1), Είδη ένδυσης (1), Συντήρηση αεροσκαφών (1).

[8] Ο πίνακας αυτός καταρτίστηκε από την Επιτροπή με βάση τα μέτρα που πρότειναν τα κράτη μέλη και ενέκρινε η αρμόδια για τον προϋπολογισμό αρχή. Δεν αντιστοιχεί πλήρως στη μεθοδολογία της Eurostat που περιγράφεται στη Βάση δεδομένων της πολιτικής για την αγορά εργασίας — Μεθοδολογία — Αναθεώρηση του Ιουνίου 2006 , διότι ορισμένα από τα συγχρηματοδοτηθέντα μέτρα (επιδόματα αναζήτησης εργασίας, επιδόματα κατάρτισης, αποζημιώσεις κατά τη διάρκεια κατάρτισης ή άλλων ενεργητικών μέτρων στην αγορά εργασίας, επιδόματα κινητικότητας) δεν εμπίπτουν σε καμία από τις κατηγορίες της Eurostat. Η κατηγορία ταξινόμησης της Eurostat που σημειώνεται ως μη διαθέσιμη (Μ/Δ) σε αυτό τον πίνακα δεν προτάθηκε από τα κράτη μέλη στις 10 παρεμβάσεις του ΕΤΠ που εγκρίθηκαν το 2009.

[9] Ανακοίνωση της Επιτροπής «Αντιμετώπιση της κρίσης της ευρωπαϊκής αυτοκινητοβιομηχανίας» , COM(2009) 104.

[10] ΕΕ C 139 της 14.6.2006, σ. 1.

[11] ΕΕ L 132 της 29.5.2009, σ. 10.

[12] Αυτό το αποτέλεσμα δεν λαμβάνει υπόψη τις μεταφορτώσεις από την οπτικοακουστική υπηρεσία της Ευρωπαϊκής Επιτροπής, ούτε τις μεταδόσεις ή αναμεταδόσεις μέσω διαδικτυακής ή δορυφορικής τηλεόρασης.

[13] Για πιο λεπτομερή κατανομή, βλ. παράρτημα 1.